3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

บริษัท ฯ ประกอบธุรกิจด้านการโรงแรมและให้บริการด้านต่าง ๆ
เพื่ออำนวยความสะดวกแก่แขกผู้มาใช้บริการ ซึ่งการบริการหลักคือ การบริการห้องพัก
และการบริการห้องอาหารและเครื่องดื่ม รวมทั้งการให้บริการจัดการประชุมสัมมนา

2.  การตลาดและภาวะการแข่งขัน

กลยุทธ์การแข่งขัน

จุดเด่น : สถานที่ โรงแรม รอยัลออคิด เชอราตัน และทาวเวอร์ จัดอยู่ในโรงแรมระดับนานาชาติ
ตั้งอยู่บนริมฝั่งด้านตะวันออกของแม่น้ำเจ้าพระยาซึ่งเป็นใจกลางย่านธุรกิจที่สำคัญของกรุงเทพ ฯ
ระหว่างเยาวราชและสีลม ตัวอาคารสูง 28 ชั้น ออกแบบเป็นรูปตัววาย ("Y")
เพื่อให้ห้องพักแขกทุกห้องหันออกสู่แม่น้ำเจ้าพระยา
ทำให้สามารถมองเห็นทิวทัศน์อันงดงามของแม่น้ำได้อย่างชัดเจน ทางโรงแรม ฯ มีห้องอาหารต่าง
ๆ อาทิเช่น ห้องอาหารทะเล ไทย อิตาเลียน ฯลฯ
เพียงพอสามารถบริการนักธุรกิจหรือนักท่องเที่ยวจากทุกประเทศ

นอกจากนี้ ทางโรงแรม ฯ ยังมีห้องจัดประชุมขนาดใหญ่และขนาดย่อม
สามารถใช้จัดการประชุมหรืองานเลี้ยงรับรองได้อย่างสะดวกสบายตั้งแต่ 10 ถึง 2,500 คน

การให้บริการ มีการจัดให้มีการบริการที่ดีเยี่ยมจากทางโรงแรม ฯ
โดยเฉพาะจากพนักงานซึ่งได้รับการฝึกอบรมให้มีความรู้ความสามารถในการที่จะสามารถบริการลูกค้าให้ได้รับความประทับใจและความสะดวกสบาย

อัตราการให้บริการ อัตราการให้บริการของโรงแรม ฯ อาทิเช่น ราคาห้องพัก
ราคาการจัดเลี้ยงหรือประชุม รวมทั้งราคาค่าอาหารเครื่องดื่มของห้องอาหาร ทางโรงแรม ฯ
ได้มีการจัดสรรราคาระดับต่าง ๆ ที่สามารถเลือกสรรได้ เพื่อให้เหมาะสมกับงบประมาณของลูกค้า

จุดด้อย : สืบเนื่องด้วยสภาวะเศรษฐกิจตกต่ำในหลายภูมิภาคของโลก
โดยเฉพาะประเทศในแถบเอเชีย
ทำให้มีการแข่งขันในเชิงธุรกิจโรงแรมสูงมากทั้งภายในประเทศและระหว่างประเทศเพื่อนบ้าน
ทำให้โรงแรมต้องใช้กลยุทธ์ทางการตลาดต่าง ๆ เพื่อที่จะรักษาตลาดของเราไว้

การจำหน่ายและช่องทางการจัดจำหน่าย

โรงแรม รอยัลออคิด เชอราตัน และทาวเวอร์ บริหารงานโดย Sheraton Overseas
Management Corporation ซึ่งเป็นบริษัทในกลุ่มของ Starwood Hotels & Resorts
Worldwide, Inc. จากประเทศสหรัฐอเมริกาซึ่งมีเครือข่ายอยู่ 725 โรงแรมทั่วโลก
ทำให้การจำหน่ายและช่องทางการจำหน่ายผลิตภัณฑ์หรือบริการ
สามารถทำได้ในแบบของเครือข่ายและลูกโซ่ ซึ่งสามารถให้และรับข้อมูล
รวมทั้งการบริการได้อย่างกว้างขวาง รวดเร็วและมีประสิทธิภาพ

เครือข่ายของกลุ่ม Starwood Hotels & Resorts Worldwide, Inc.
มีศูนย์บริการและจัดจำหน่ายให้แก่โรงแรมในเครืออยู่ใน 80 ประเทศทั่วโลก จึงสามารถให้ข้อมูล
บริการ และขายห้องพักให้กับลูกค้าได้อย่างรวดเร็ว สะดวก และทั่วถึง โรงแรม รอยัลออคิด
เชอราตัน ซึ่งเป็นโรงแรมในเครือของ Starwood
จึงสามารถเข้าร่วมใช้บริการการจำหน่ายห้องพักจากศูนย์บริการของ Starwood
ซึ่งสัดส่วนการจำหน่ายโดยผ่านเครือข่ายของ Starwood จะอยู่ที่ระดับ 64%
ของยอดการจำหน่ายทั้งหมดของบริษัท ฯ ช่องทางการจำหน่ายอีก 29% ผ่านทาง Travel Agent
และช่องทางอื่น ๆ อีก 7%

ลักษณะของลูกค้า

ลูกค้าของบริษัทส่วนใหญ่เป็นชาวต่างประเทศ มีทุกสาขาอาชีพ อาทิ เช่น นักการทูต นักธุรกิจ
และนักท่องเที่ยว นอกจากบริษัท Travel Agent
ทั้งในและนอกประเทศจะเป็นตัวกลางติดต่อส่งลูกค้าให้แก่ทางโรงแรมแล้ว
ลูกค้าบางส่วนจะเป็นสมาชิกของ Starwood Preferred Guest ซึ่งเป็น Royalty Program
ของ โรงแรมในเครือ Starwood ซึ่งประกอบด้วยโรงแรมในกลุ่ม Sheraton, Westin, W
Hotel, Four Points, St. Regis และ The Luxury Collection.

ในรอบระยะเวลาบัญชีที่ผ่านมา นอกเหนือจากลูกค้าห้องอาหารและจัดเลี้ยงแล้ว
ลูกค้าห้องพักของบริษัท ฯ พอจะจำแนกเป็นกลุ่ม ๆ ได้ดังนี้

นักท่องเที่ยว (กรุ๊ป) 19.4 %

นักธุรกิจ 53.6 %

ข้าราชการและสถานทูต 1.6 %

อื่น ๆ 24.0 %

ในรอบระยะเวลา 3 ปีที่ผ่านมา ไม่มีการขายให้ลูกค้ารายใดรายหนึ่งมีมูลค่าเกินกว่า 30%
ของรายได้รวม

สภาพการแข่งขัน

จากสภาวะจำนวนห้องที่มีสูงกว่าความต้องการในตลาดปัจจุบัน ทำให้โรงแรมต่าง ๆ
ต้องปรับปรุงกลยุทธ์ทางการตลาด เพื่อที่จะรักษาส่วนแบ่งการตลาดไว้
นอกจากการแข่งขันในกลุ่มโรงแรมประเภทเดียวกันแล้ว
แต่ละโรงแรมยังต้องพยายามรักษาตลาดเพื่อไม่ให้ธุรกิจโอนถ่ายไปยังโรงแรมที่ไม่ได้อยู่ในกลุ่มเดียวกันอีกด้วย

โรงแรมที่มีกำลังการผลิตและการดำเนินงานใกล้เคียงกับบริษัท ฯ ที่สำคัญได้แก่

โรงแรม จำนวนห้อง

โรงแรมแชงกรีลา 856

โรงแรมเลอ เมอริเดียน 758

โรงแรมดุสิตธานี 529

โรงแรมแมริออทรอยัลการ์เด็นริเวอร์ไซด์ 417

3.  การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

เนื่องจากบริษัท ฯ ประกอบธุรกิจการโรงแรมและการให้บริการอื่น ๆ ที่เกี่ยวข้อง
ซึ่งเป็นธุรกิจการให้บริการ จึงต้องใช้บุคลากรเป็นหลักในการประกอบธุรกิจ
นอกเหนือไปจากการจัดทำสถานที่และจัดหาอุปกรณ์อำนวยความสะดวกต่าง ๆ
ให้แก่แขกผู้มาใช้บริการ

บุคลากรส่วนใหญ่จะเป็นแรงงานภายในประเทศที่ได้รับการฝึกอบรมด้านการให้บริการต่าง ๆ
เป็นอย่างดี มีบางตำแหน่งเท่านั้นที่บริษัท ฯ จำเป็นต้องว่าจ้างผู้ชำนาญการชาวต่างประเทศ

วัตถุดิบส่วนใหญ่ที่ใช้เป็นผลิตผลที่สามารถผลิตขึ้นได้ภายในประเทศ เช่น อาหารสด อาหารทะเล
สินค้าที่ใช้ในห้องพักแขกโดยจัดซื้อผ่านผู้จำหน่ายในประเทศ
ไม่มีต้นทุนของวัตถุดิบใดที่มีมูลค่ามากกว่าร้อยละ 30 ของต้นทุนทั้งหมด

ผลกระทบต่อสิ่งแวดล้อม

บริษัท ฯ ได้ดำเนินการติดตั้งระบบบำบัดน้ำเสียก่อนปล่อยลงสู่แม่น้ำ มีการตรวจวัดคุณภาพน้ำเสีย
น้ำดื่ม และตรวจวิเคราะห์น้ำในสระเป็นประจำทุกเดือน
โดยมีหน่วยงานที่เกี่ยวข้องได้เข้ามาตรวจสอบดูแลอยู่เป็นประจำ

4.  งานที่ยังไม่ส่งมอบ

ไม่มี